Maimua mag phiesta Pascua burraag seis diaspai waaur nʉm eeta,
ich Jesús Betania anʉmʉg mam dʉi maarjã wetjim.
Mag Betania phobor eeta mag woundam Lázaro anʉm ichdeu phiriu autarrjã sĩejeejim.
Mag i barbaimaawai maiguim khʉʉnau wajap phiejãb wauwia Jesús khopiju aphobaadewia chadcha waujierram.
Maimua ya thum wau aaipa sĩsiewai chi Lázaro ʉ̃phʉi Martaau chi nemek thoi jijig khajim.
Maagwai maar thach kho nʉm aig ĩchab ich Lazarojã dʉi thach kho sĩejim.
Mag nʉmta ich Lázaro ʉ̃phʉi ãbakhai María jʉ̃gdee narrdo chaar den nem parhẽpagkham dʉi dubchejim.
Mag dubchewia,
chigagjã igba,
agua Jesús bʉ sũgnaa deeu ich porbʉʉupai jʉʉupʉijim.
Mag nem thũpag sĩewai mag irua Jesús bʉ agua sũgbaadee sĩi dijã enter thʉ̃ap joisijim.
Mag oobaawai maar eem ãb maar khapeer Judas Iscariote a thʉ̃ʉrjerrau magjim:
—Eh,
jãg jʉ̃gdee trescientos denariom gaai perpʉiju aai sĩerrta,
¿khanthee sĩi jãg ãr choobaadema,
agua aphʉʉm khʉʉndamag nemdam audeeju aai sĩerrtá?
ajim.
Ich mag Judaauta ewag pawiajã ich Jesús oomapha aajerr khʉʉnag i pʉr deeju ajiebma.
Pari Judaau mag iekhatarr chan sĩi chadcha aphʉʉm khʉʉndam khĩirjuwia khaba,
nem jĩgmie arr aawaita mag iekha sĩejim.
Ichdeuta maach thumaam khʉʉn phatkhon di wai nʉrraajerr aawai õrau maachig deemam aukhermamjã ichdeu jĩgkham aig jĩgkhaajeejim.
Judaau mag iekhabaawai Jesuu irig,
—Ideu irig jʉ̃gdeeu mʉ bʉ sũgpibá ajim.
Jã i den nau jopcha mʉ meebaadeewai agua mʉ kha phuraag sĩi ãkha wai sĩerr khabahab ajim irig.
Magnaa,
Aphʉʉm khʉʉnan ich mag pãrau pãach ee oo wai wenʉrraju;
pari mʉ chan ich mag pãar khĩir chitabajugui ajim.
Mag Jesús Betania sĩeichemjã chi judionaan Pascua dichaag beetarr khʉʉnau khaug athaawai khapan i oon beejierram.
Pari mag bee thʉnʉm chan i oogpaijã khaba,
ich Jesuu Lázaro phiriu auwia maach ich mʉg sim oogpata bee naajim.
Pari mag Jesuu i iiu autarr gaaimua,
judionaan pom tag amach igar khaba jũrr Jesuu jaau nʉrrʉmta ʉkha thʉnʉisierr aawai,
chi phadnaan pornaanau jũrr ich Lazaropata dʉi thõopʉijugui aphobaadejim.